## Pravilnik o gospodarenju medicinskim otpadom

### NN 72/2007 (11.7.2007.), Pravilnik o gospodarenju medicinskim otpadom

# MINISTARSTVO ZAŠTITE OKOLIŠA I PROSTORNOG UREĐENJA

2247

Na
temelju članka 104. stavka 1. točke 8. Zakona o otpadu (»Narodne novine«, broj
178/04 i 111/06), ministar nadležan za poslove zaštite okoliša, uz suglasnost
ministra nadležnog za zdravstvo, donosi

## PRAVILNIK

### O GOSPODARENJU MEDICINSKIM OTPADOM

I. OPĆE ODREDBE

Članak 1.

(1)
Ovim Pravilnikom uređuju se načini i postupci gospodarenja medicinskim otpadom
koji nastaje prilikom pružanja zaštite zdravlja ljudi i životinja i iz srodnih
istraživačkih djelatnosti (u daljnjem tekstu: medicinski otpad).

(2)
Gospodarenje medicinskim otpadom u smislu ovoga Pravilnika podrazumijeva
odvojeno skupljanje i privremeno skladištenje medicinskog otpada na mjestu
nastanka, a u okviru djelatnosti gospodarenja medicinskim otpadom: skupljanje i
prijevoz te privremeno skladištenje, obradu, oporabu
i/ili zbrinjavanje medicinskog otpada, kao i oporabu
i/ili zbrinjavanje otpada koji nastaje obradom, oporabom
i/ili zbrinjavanjem medicinskog otpada.

(3)
Odredbe ovoga Pravilnika ne odnose se na gospodarenje radioaktivnim medicinskim
otpadom te ostalim vrstama otpada koje nastaju u zdravstvenoj djelatnosti koje
se uređuje posebnim propisima.

(4)
Odredbe ovoga Pravilnika ne odnose se na postupke sterilizacije uzgojenih
mikroorganizama te tkiva i opreme koji spadaju u djelatnost redovitog radnog
procesa mikrobioloških i sličnih laboratorija kao i kirurških i sličnih odjela
i ordinacija koji se ne smatraju djelatnošću gospodarenja otpadom i obavljaju
se sukladno pravilima medicinske struke.

Članak 2.

(1)
Pojedini pojmovi uporabljeni u ovom Pravilniku imaju sljedeće značenje:

*Medicinski
otpad* je svaki otpad iz kataloga otpada sukladno Uredbi o kategorijama, vrstama
i klasifikaciji otpada s katalogom otpada i listom opasnog otpada (»Narodne novine«,
broj 50/05).

*Proizvođač
medicinskog otpada* je svaka pravna i fizička osoba koja se bavi djelatnošću
zaštite zdravlja ljudi i životinja i/ili srodnih istraživanja ili znanstvenom,
uslužnom ili sličnom djelatnošću u kojoj nastaje otpad sličan otpadu koji
nastaje kod zaštite zdravlja ljudi i životinja i/ili srodnih istraživanja.

*Veliki
izvor* je proizvođač medicinskog otpada koji godišnje proizvodi više od 200
kilograma opasnog medicinskog otpada i koji je sukladno Zakonu o otpadu dužan
izrađivati plan gospodarenja otpadom proizvođača otpada.

*Mali
izvor* je proizvođač medicinskog otpada koji godišnje proizvodi 200 kilograma i
manje opasnog medicinskog otpada i koji sukladno Zakonu o otpadu nije dužan
izrađivati plan gospodarenja otpadom proizvođača otpada.

*Gospodarenje
medicinskim otpadom* je skup svih aktivnosti i mjera propisanih Zakonom o
otpadu.

*Ovlaštena
osoba* je pravna ili fizička osoba koja posjeduje dozvolu za gospodarenje
medicinskim otpadom sukladno Zakonu o otpadu.

*Infektivni
otpad* je opasan medicinski otpad koji sadržava patogene mikroorganizme koji
zbog svojeg tipa i/ili koncentracije mogu izazvati bolest ljudi i životinja,
kulture i pribor iz mikrobiološkog laboratorija, oprema, materijal i pribor
koji je bio u kontaktu s krvlju i ostalim izlučevinama pacijenata uključivo
kirurške zahvate i obdukcije, otpad iz odjela za izolaciju infektivnih
pacijenata, otpad od dijalize, infuzije i sličnih zahvata, uključujući
korištene oštre predmete, rukavice i drugi pribor za jednokratnu uporabu te inokulirani zarazni otpad koji je bio u dodiru s pokusnim
životinjama i sličan potencijalno infektivan otpad.

*Kemijski
otpad* je opasan medicinski otpad koji sadržava toksične ili opasne kemikalije,
uključujući citotoksike, citostatike i slično, a
neopasan je kad ne sadržava ništa od navedenog.

*Patološki
otpad* su dijelovi tijela, amputati, tkiva i organi
odstranjeni tijekom kirurških zahvata, tkiva uzeta u dijagnostičke svrhe,
placente i drugi anatomski otpad definiran od strane stručnog osoblja u
zdravstvu ili u javnosti te koji zbog etičkih razloga zahtjeva posebne uvjete
zbrinjavanja kad otpad potječe iz humane medicine, a ovakav otpad koji potječe
iz veterinarske medicine mora se zbrinjavati u skladu s posebnim propisima.

*Oštri
predmeti* su sav medicinski otpad s oštricama ili šiljatim završecima koji
sadržava korištene zaražene i potencijalno zaražene igle, lancete,
štrcaljke, skalpele i tome slične oštre predmete koji su bili u kontaktu s
pacijentom ili potencijalno infektivnim materijalom.

*Citotoksični* *otpad* je opasan
medicinski otpad koji nastaje zbog primjene, proizvodnje i pripravljanja
farmaceutskih tvari s citotoksičnim efektom,
uključivo primarnu ambalažu i sav pribor korišten za pripremu i primjenu takvih
tvari.

*Ugrožene
osobe* su sve osobe izložene opasnom medicinskom otpadu slučajnim kontaktom
unutar zdravstvene zaštite ili bilo kojeg drugog izvora medicinskog otpada, kao
i osobe koje gospodare ili su izložene nemarnom gospodarenju medicinskim
otpadom.

*Farmaceutski
otpad* su svi lijekovi i ljekovite tvari uključujući i njihovu primarnu ambalažu
i slični pomoćni pripravci koji su postali neupotrebljivi zbog isteka roka
valjanosti, prolivanja, rasipanja, pripremljeni pa neupotrebljeni
ili se ne mogu koristiti zbog drugih razloga.

*Fizikalni
postupci obrade medicinskog otpada* su dezinfekcija/sterilizacija parom, suha
sterilizacija toplinom ili drugi sličan postupak kojim se postiže uklanjanje
opasnih svojstava infektivnog medicinskog otpada.

*Parna
dezinfekcija/sterilizacija* je izlaganje otpada zasićenoj pari pod tlakom u
tlačnoj posudi ili autoklavu.

*Suha
sterilizacija toplinom* je izlaganje otpada onoj temperaturi i na onoliko
vremena koliko je potebno da bi se osigurala
sterilizacija cjelokupne količine medicinskog otpada.

*Kemijska
dezinfekcija/sterilizacija* je izlaganje medicinskog otpada kemijski aktivnim
tvarima koje inaktiviraju patogene mikroorganizme.

Fumigacija je korištenje kemijskih tvari koje u
izoliranom prostoru kao visokotoksični plinski fumigatori
obavljaju dezinfekciju/sterilizaciju medicinskog otpada, opreme, predmeta te
sličnog infektivnog i potencijalno infektivnog materijala.

*Ostale
metode obrade* medicinskog otpada su one koje još nisu prihvaćene za širu
upotrebu te imaju samo ograničenu primjenu, a uključuju ozračivanje
(npr. mikrovalovima, gama i ultraljubičastim
zračenjem) te druge metode obrade (inkapsulacija,
filtriranje i slično).

*Spaljivanje*
medicinskog otpada je oporaba i/ili zbrinjavanje oksidacijom na visokim
temperaturama pri čemu se organske tvari pretvaraju u njihove plinovite okside
(uglavnom ugljični dioksid) i vodu.

Članak 3.

(1)
Prema agregatnom stanju, medicinski otpad je:

–
kruti,

–
tekući i

–
skupljeni plinoviti otpad.

(2)
Prema svojstvima, medicinski otpad je:

–
opasan proizvodni otpad ili

–
neopasan proizvodni otpad.

Članak 4.

(1)
Opasan medicinski otpad s obzirom na opasna svojstava definirana posebnim
propisom, dijeli se na:

1.
Infektivni,

2.
Kemijski otpad koji sadrži opasne tvari,

3.
Oštri predmeti,

4.
Citotoksici i citostatici,

5.
Amalgamski otpad iz stomatološke zaštite i

6.
Ostali opasan otpad – svaki otpad za koji se pretpostavlja da ima neko od
opasnih svojstava.

(2)
Neopasan medicinski otpad je onaj koji nema ni jedno od definiranih opasnih
svojstava iz stavka 1. ovoga članka i u skladu s katalogom otpada propisanog
posebnim propisom.

II. OBVEZE PROIZVOĐAČA
MEDICINSKOG OTPADA NA MJESTU NASTANKA

Članak 5.

Pravne
ili fizičke osobe koje obavljaju djelatnost u kojoj nastaje medicinski otpad
proizvođači su medicinskog otpada, a ovisno o veličini dijele se na:

–
velike izvore i

–
male izvore kao što su ordinacije liječnika opće prakse; oporavilišta;
ambulante; domovi za stare i nemoćne; ugovorne liječničke ordinacije;
stomatološke ordinacije; hranilišta za životinje i lovačke štenare; saloni za
tetovaže i piercing; ordinacije i saloni za
akupunkturu; veterinarske ordinacije; ljekarne i ostale trgovine lijekovima i
medikamentima; kozmetički, pedikerski i slični saloni; zoološki vrtovi, safari parkovi i slične djelatnosti u kojima nastaje medicinski
otpad.

Članak 6.

(1)
Proizvođač medicinskog otpada dužan je na mjestu nastanka osigurati
gospodarenje ovim otpadom sukladno Zakonu o otpadu i ovom Pravilniku te
posebnim propisima, a naročito u pogledu odvojenog skupljanja, vođenja
evidencije, spremanja u odgovarajuće spremnike i privremenog skladištenja u
posebno odvojenom prostoru do obrade ili predaje ovlaštenoj osobi koja ima
propisanu dozvolu za gospodarenje medicinskim otpadom.

(2)
Proizvođač medicinskog otpada dužan je preuzimati medicinski otpad koji nastaje
obavljanjem kućne njege i ostalih sličnih aktivnosti u kojima nastaje
medicinski otpad te osigurati njegovu obradu, oporabu
i/ili zbrinjavanje o vlastitom trošku.

(3)
Djelatnici ustanova koje obavljaju kućnu njegu, patronažu i slične djelatnosti,
dužni su preuzimati medicinski otpad nastao njihovom djelatnošću radi obrade, oporabe i/ili zbrinjavanja.

(4)
Ljekarne su dužne preuzimati stare lijekove i sličan farmaceutski otpad
neovisno o podrijetlu.

Članak 7.

(1)
Čelnik velikog izvora medicinskog otpada, dužan je imenovati odgovornu osobu za
odvojeno skupljanje i privremeno skladištenje medicinskog otpada na mjestu
nastanka, izradu plana gospodarenja medicinskim otpadom na mjestu nastanka
sukladno posebnom propisu te obuku pomoćnog osoblja povezanog s razdvajanjem,
odvojenim skupljanjem, označavanjem spremnika, privremenim skladištenjem, oporabom i/ili zbrinjavanjem medicinskog otpada na mjestu
nastanka i vođenje potrebnih evidencija i dostave podataka temeljem Zakona o
otpadu.

(2)
Za poslove iz stavka 1. ovoga članka kad je u pitanju mali izvor medicinskog
otpada, odgovorna osoba je čelnik malog izvora medicinskog otpada.

Odvojeno
skupljanje infektivnog medicinskog otpada na mjestu nastanka

Članak 8.

(1)
Infektivni medicinski otpad mora se na mjestu nastanka odvojeno skupljati u
hermetički zatvorenim i nepropusnim spremnicima otpornim na probijanje i
istjecanje tekućina iz njih te prevoziti u privremeno skladište, bez sortiranja
i premještanja u druge spremnike.

(2)
Spremnici s infektivnim otpadom moraju biti označeni simbolom sukladno
propisima o prijevozu opasnih tvari.

(3)
Infektivni otpad mora se skupljati i prevoziti na način koji sprečava izravan
kontakt ugroženih osoba s otpadom te se u skladištu i tijekom isporuke ne smije
premiještati u druge spremnike.

Skladištenje
medicinskog otpada na mjestu nastanka

Članak 9.

(1)
Medicinski otpad mora se na mjestu nastanka zaključavati u ograđeno i odvojeno
privremeno skladište do obrade, oporabe i/ili
zbrinjavanja ili do predaje ovlaštenoj osobi.

(2)
Osim uvjeta po posebnom propisu, prostor skladišta opasnog medicinskog otpada
na mjestu nastanka mora biti:

–
nepropusne i otporne podne površine koja se lako čisti i dezinficira;

–
opremljen vodom i kanalizacijom;

–
lako dostupan osoblju zaduženom za interno gospodarenje otpadom;

–
zaključan kako bi se onemogućio pristup neovlaštenim osobama;

–
lako dostupan vozilima za skupljanje (kolicima i slično);

–
nedostupan životinjama, kukcima i pticama;

–
dobro osvijetljen i ventiliran;

–
smješten dovoljno daleko od skladišta svježe hrane i mjesta za pripremu hrane;

–
smješten blizu opreme za čišćenje, zaštitne odjeće i spremnika za otpad.

(3)
Mali izvor medicinskog otpada nije obvezan imati skladište otpada na mjestu
nastanka, već je dužan opasni otpad odvojeno skupljati u odgovarajuće spremnike
i najdulje svakih osam dana otpad obraditi ili predati ovlaštenoj osobi.

Članak 10.

(1)
Opasni medicinski otpad mora se pakirati u odgovarajuću ambalažu označenu
sukladno propisima o prijevozu opasnih tvari i važećim međunarodnim sporazumima
ukoliko se izvozi na obradu.

(2)
Spremnik mora biti otporan na svoj sadržaj, na pucanje i probijanje ako su u
pitanju oštri predmeti, na agresivne kemikalije i slično te mora dobro
podnositi uobičajene uvjete postupanja i prijevoza kao što su vibracije i
promjene temperature, vlažnosti i tlaka. Spremnik mora biti posebno izrađen i
po potrebi certificiran za ovu namjenu.

(3)
Svaki spremnik mora biti označen natpisom koji sadrži osnovne informacije o
proizvođaču otpada s nazivom ustanove i odjela te ključnom broju i nazivu
otpada sukladno posebnom propisu, a za infektivni otpad i označen sukladno
posebnom propisu.

(4)
Natpis s podacima iz stavka 3. ovoga članka, ispisuje se na spremniku ili na
naljepnici koja ne smije biti manja od pedeset puta sedamdeset pet milimetara.

(5)
Ambalaža za neopasni medicinski otpad, ne mora udovoljavati zahtjevima iz ovoga
članka.

Članak 11.

(1)
Skladištenje infektivnog otpada na mjestu nastanka ako je temperatura do +8°C smije
trajati najdulje petnaest dana, a na temperaturi od +8°C do +15°C najdulje do
osam dana.

(2)
Infektivni otpad nije dopušteno skladištiti na temperaturama iznad + 15 °C.

(3)
Patološki medicinski otpad mora se do predaje ovlaštenoj osobi skladištiti u
ledenici.

III. GOSPODARENJE
MEDICINSKIM OTPADOM

Članak 12.

(1)
Proizvođač je dužan proizvedeni medicinski otpad predati samo ovlaštenoj osobi.

(2)
Proizvođač medicinskog otpada, ima pravo obradu, oporabu
i/ili zbrinjavanje vlastitog medicinskog otpada obavljati i samostalno, ukoliko
raspolaže odgovarajućom opremom i pribavi dozvolu za gospodarenje medicinskim
otpadom.

(3)
Ovlaštena osoba za skupljanje i prijevoz medicinskog otpada, mora imati
zaključen ugovor o preuzimanju skupljenog otpada s ovlaštenom osobom za obradu,
oporabu i/ili zbrinjavanje medicinskog otpada.

(4)
Proizvođač opasnog medicinskog otpada, dužan je propisno pakirati i ovlaštenoj
osobi predati otpad kojeg je proizveo uz odgovarajući prateći list.

Obrada infektivnog
medicinskog otpada

Članak 13.

(1)
Obrada infektivnog medicinskog otpada, obavlja se fizikalnim postupcima
dezinfekcije/sterilizacije, a u nedostatku uređaja može se primjeniti
i kemijski postupak dezinfekcije/sterilizacije kao što je fumigacija
ili ostali odobreni postupci kojima se postiže uklanjanje opasnih svojstava infektivnog
medicinskog otpada.

(2)
Termički postupci fizikalne obrade prihvatljiviji su od kemijske obrade i fumugacije zbog manje štetnosti i emisija u okoliš.

(3)
Samo u slučaju da su termički postupci obrade neizvedivi, potrebno je izabrati
kemijski postupak ili obradu plinovitim fumigantima
kao što je formaldehid ili ostalim metodama obrade postupcima koji su priznati
i posjeduju odgovarajuće certifikate.

(4)
Postupci obrade iz stavka 1. ovoga članka mogu se koristiti sami ili u
kombinaciji, ovisno o zahtjevima procjene rizika i/ili propisanim graničnim
vrijednostima emisije.

(5)
Postupci obrade iz stavka 1. ovoga članka ispituju se na učinak uporabom
odgovarajućih indikatora ili uređaja za mjerenje, a jednom godišnje ovlaštena
osoba mora obaviti provjeru mikroorganizama prisutnih u obrađenom medicinskom
otpadu sukladno pravilima medicinske struke po usvojenim normama i posredstvom
akreditiranih laboratorija čime se dokazuje da je obrađeni opasni medicinski
otpad postao neopasni proizvodni otpad.

Oporaba i/ili
zbrinjavanje medicinskog otpada

Članak 14.

(1)
Neobrađeni infektivni otpad postupcima iz članka 13. ovoga Pravilnika, mora se
predati ovlaštenoj osobi za materijalnu oporabu ili
energetsku oporabu opasnog medicinskog otpada
postupcima spaljivanja i/ili suspaljivanja.

(2)
Zbrinjavanje medicinskog otpada spaljivanjem, dopušteno je samo u slučaju kad
na prostoru županije i njoj susjednih županija ne postoji ovlaštena osoba s
postrojenjem za energetsku oporabu medicinskog
otpada.

(3)
Oporaba i/ili zbrinjavanje medicinskog otpada postupcima spaljivanja ili suspaljivanja, mora se obavljati isključivo u ovlaštenom
postrojenju s kontinuiranim mjerenjem emisija štetnih plinova sukladno posebnom
propisu, pri čemu emisije dioksina i furana ne smiju prijeći graničnu vrijednost sukladno
posebnom propisu.

Članak 15.

(1)
Proizvođač medicinskog otpada, dužan je sukladno Zakonu o otpadu i posebnim
propisima kojima je uređeno gospodarenje otpadom i međunarodni promet otpadom,

izvozom
osigurati oporabu i/ili zbrinjavanje i onih vrsta i
kategorija medicinskog otpada koje u Republici Hrvatskoj nije moguće obraditi, oporabiti i/ili zbrinuti.

(2)
Nije dopušteno zbrinjavanje opasnog medicinskog otpada odlaganjem na
odlagališta otpada.

Članak 16.

Gospodarenje
patološkim otpadom kao što su dijelovi ljudskog tijela i slično, mora se
provoditi pod posebnim uvjetima spaljivanjem u krematorijima ili zakapanjem u
groblja, a gospodarenje patološkim otpadom životinjskog porijekla obavlja se u
skladu s posebnim propisima.

Članak 17.

(1)
Gospodarenje korištenim oštrim predmetima zahtjeva poduzimanje mjera za
prevenciju ozljeda i infekcije za vrijeme rukovanja.

(2)
Otpad iz stavka 1. ovoga članka, mora se skupljati i zbrinjavati odvojeno od
ostalog otpada.

(3)
Spremnici za skupljanje oštrih predmeta moraju biti otporni na probijanje ili
otjecanje tekućine.

(4)
Oštri predmeti se privremeno skladište pod nadzorom samo obučenog i ovlaštenog
osoblja.

(5)
Oštrim predmetima koji potječu iz zaštite zdravlja, mora se gospodariti kao s
infektivnim otpadom.

Članak 18.

Oporaba
i/ili zbrinjavanje farmaceutskog, citotoksičnog te
kemijskog i sličnog opasnog medicinskog otpada, obavlja se u postrojenju
ovlaštenom za oporabu i/ili zbrinjavanje opasnog
otpada spaljivanjem.

Članak 19.

Za
obradu, oporabu i/ili zbrinjavanje medicinskog
otpada, dopuštena je uporaba i pokretnih postrojenja za koje se mora pribaviti
dozvola temeljem Zakona o otpadu.

Članak 20.

(1)
Ovlaštena osoba za obradu, oporabu i/ili zbrinjavanje
opasnog medicinskog otpada, novonastalom otpadu mora odrediti novi ključni broj
po posebnom propisu te osigurati materijalnu ili energetsku oporabu
korisnih svojstava otpada koji nastaje obradom medicinskog otpada.

(2)
Energetsku oporabu otpada koji nastaje obradom
medicinskog otpada, obrađivač je dužan obaviti predajom ovlaštenoj spalionici
otpada ili nekom drugom energetskom postrojenju ovlaštenom za spaljivanje ili suspaljivanje neopasnog otpada.

(3)
Ukoliko u županiji i županijama koje graniče sa županijom na čijem prostoru je
obrađeni medicinski otpad nastao, ne postoji spalionica otpada ili ovlaštena
osoba koja upravlja energetskim postrojenjem za oporabu
predmetnog otpada, ovaj otpad dopušteno je odložiti na odlagalište otpada
sukladno posebnom propisu.

IV. PRIJELAZNE I ZAVRŠNE
ODREDBE

Članak 21.

(1)
Ministarstvo nadležno za poslove zaštite okoliša će u roku šest mjeseci od dana
stupanja na snagu ovoga Pravilnika, raspisati javni natječaj za dodjelu
koncesijskog ugovora ovlaštenim osobama za djelatnost skupljanja, obrade, oporabe i/ili zbrinjavanja medicinskog otpada.

(2)
Temeljem potpisanog ugovora iz stavka 1. ovoga članka, ovlaštena osoba postaje
ovlaštenik koncesije za skupljanje i privremeno skladištenje i/ili za obradu, oporabu i/ili zbrinjavanje medicinskog otpada.

(3)
Ministarstvo nadležno za zdravstvo, dužno je u roku tri mjeseca od dana
stupanja na snagu ovoga Pravilnika, pripremiti i dostaviti Ministarstvu
nadležnom za poslove zaštite okoliša prijedlog mreže proizvođača medicinskog
otpada s teritorijalnom podjelom kao podlogom za raspisivanje javnog natječaja
za dodjelu koncesije.

(4)
Trajanje koncesijskog ugovora s mogućnošću produženja određuje se temeljem
članka 55. Zakona o otpadu uz razmatranje prethodno pribavljenog prijedloga iz
stavka 3. ovoga članka, s tim da će naknada i trajanje koncesije ovisiti o:

–
ponuđenoj tehnologiji obrade, oporabe i/ili
zbrinjavanja,

–
lokaciji uređaja u odnosu na proizvođača medicinskog otpada i

–
posebnim uvjetima iz javnog natječaja iz stavka 1. ovoga članka.

(5)
Predstavnik Ministarstva nadležnog za zdravstvo, obvezno je član povjerenstva
za dodjelu koncesije.

Članak 22.

Proizvođač
medicinskog otpada dužan je u roku godinu dana od dana stupanja na snagu ovoga
Pravilnika, uskladiti gospodarenje medicinskim otpadom s odredbama ovoga
Pravilnika te sklopiti ugovor s ovlaštenikom koncesije na temelju članka 21.
stavak 1. ovoga Pravilnika.

Članak 23.

(1)
Ovlaštenik koncesije na temelju članka 21. stavak 1. ovoga Pravilnika, dužan je
dva puta godišnje dostavljati Agenciji za zaštitu okoliša izviješće o vrstama i
količinama obrađenog, oporabljenog i/ili zbrinutog
medicinskog otpada i popisom svih proizvođača medicinskog otpada s kojima ima
sklopljen ugovor iz članka 22. stavak 1. ovoga Pravilnika.

(2)
Uz podatke iz stavka 1. ovoga članka, ovlaštenik koncesije dužan je Agenciji za
zaštitu okoliša dostavljati i podatke o količini, ključnom broju sukladno
posebnom propisu te načinu gospodarenja otpadom koji je nastao postupcima
obrade, oporabe i/ili zbrinjavanja medicinskog otpada
i nazivu ovlaštene osobe koja je preuzela novonastali otpad na oporabu i/ili zbrinjavanje.

Članak 24.

Ovaj
Pravilnik stupa na snagu osmoga dana od dana objave u »Narodnim novinama«.

Klasa:
351-01/06-04/13

Urbroj: 531-08-3-1-07-10

Zagreb,
29. lipnja 2007.

Ministrica

**Marina Matulović Dropulić, dipl. ing. arh.**
v. r.

Pravilnik, NN 72/2007-2247
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)